உம்மாநான் சவூதிக்கு போறேன்.!  - ஏனைய கவிதைகள்

இலங்கையில் கிழக்கு மாகாணத்தில் வாழும் முஸ்லிம்களில் குறிப்பாக தென்கிழக்கு முஸ்லிம்களின்  பேச்சுவழக்கில்  இக்கவிதை அமைந்துள்ளது. 
 உம்மாநான் சவூதிக்கு போறேன்-எங்கட 
 கவலைகள் கஷ்டங்கள் கலஞ்சோடிப்போக.! 
 உம்மென்று இருக்காதே நீயும்-என்ட 
 கண்ணப்போல் உனையென்றும் புள்ளநான் காப்பேன்! 
 வாப்பாநீங்க ஒழச்சது போதும்-ஒங்கட 
 பெரச்சின லாத்தையும் நானினி பாப்பேன்.! 
 சாப்பாட்டுக் கினியென்ன பஞ்சம.?-ஒங்கள 
 மௌத்தாகும் வரைக்கும்நான் மனசாற பாப்பேன்.! 
 கலியாண வயசுள்ள என்ன-நீங்க 
 கரசேக்க படுகிற பாட்ட நான் அறிவேன்.! 
 என்னகா செய்றநான் உம்மா 
 பொம்புளயா  பொறந்தது யாரோட குத்தம்.? 
 அப்பம் வித்து காக்கா படிச்சார் 
 கடசியில் நமக்கெல்லாம் என்னத்த கிழிச்சார்.? 
 கொமர நெற வேத்த முந்தி-காக்கா 
 கொறுக்காட பேத்திய  கலியாணம் முடிச்சார். 
 புழிஞ்ச தேங்காப் பூவப்போல 
 புளிச்சித்தான் போனோம் அவருக்கும் நாங்க 
 கிழிஞ்ச 'சல்வார' மாத்த-உம்மா 
 ஒங்கிட்ட காசில்ல யார்ட்ட வாங்க.? 
 படிச்சாக்கள் இப்பெல்லாம் கூட-இஞ்ச 
 படிப்புத்தான் உசிரென்றோர் சோத்துக்கு வாட-நான் 
 பட்டங்கள் படிச்சதும் வீந்தான்-இப்ப 
 தொழிலின்றி இருந்திட்டா கெடைக்குமோ தீன்தான்.? 
 அரசாங்க தொழிலையும் காணோம்-நாங்க 
 அலையால மழையால அழிஞ்சிதான் போனோம் 
 'எம்பி'மார் பொய்கள கேட்டா-உம்மா 
 இதவிட மோசமா அழிஞ்சுதான் போவோம்.! 
 அதுவரும் இதுவரும் என்பார்-உம்மா 
 ஆனைய குடுத்தாலும் சோத்தோட திம்பார் 
 ஊட்டுக்கு தேடிநாம் போனா-'சேர'; 
 எடுபிடி அனுப்பி 'பிஸி' எனச்சொல்வார். 
 வக்கின்றி வாக்குகள் கேட்டு-ஊட்ட 
 வருவோர்க்கு உம்மாநீ வாருகள் காட்டு 
 எருமைங்க கதையல கேட்டு 
 ஏமாந்து இனிமேலும் போடாதே ஓட்டு. 
 ஒழைக்காட்டி ஒசந்தவர் யாரு? -நாங்க 
 ஒழைக்காம தின்டிட்டா மதிக்குமா ஊரு? 
 ஒழச்சத்தான் கக்கிஷம் போகும்-இத 
 ஒணராட்டி எப்புடி சோகங்கள் சாகும்.,? 
 நெனச்சமாரி நாங்க உடுக்க-இழிவா 
 நெனச்ச மச்சானுக்கு சீதனம் குடுக்க 
 சவூதிக்கு உம்மாநான் போறேன்-எல்லாம் 
 சரியாக வந்திடும் சிலநாளில் பாரேன். 
 சொளையாக அனுப்புறன் காசி- ஊட்டில் 
 சொகமாநீ வாழலாம் பூட்டும்மா 'ஏசி' 
 தொணையாக இருக்கிறேன் உம்மா-நீயும் 
 கொளராத கக்கிஷம் போய்விடும் சும்மா. 
 சொர்க்கத்த வாங்கிட்டு வருவேன்-அந்த 
 மக்கத்து சொகமெல்லாம் ஒனக்குத்தான் தருவேன் 
 சொத்துக்கள் உம்மாநீ வாங்கு-எங்கட 
 சொர்க்கத்தில் இனியாச்சும் சொகமாக தூங்கு.! 
 மனம்வெச்சி என்னநீ அனுப்பு-சவூதி 
 நானிப்ப போனாத்தான் எரியும்நம் அடுப்பு.! 
 போஎன்டு செல்லித்தான் பாரு.-சொட்டு 
 நாளைக்குள் ஓடும்மா தங்கத்தில் ஆறு. 
 ஒயித்தாட புள்ளநான் என்று 
 ஒதுக்கித்தான் பாக்காங்க ஊராக்கள் இன்று 
 அவியலின் முன்னால நாங்க 
 ஆரேண்டு காட்டித்தான் வாழனும் ஓங்க. 
 உம்மாநான் சவூதிக்கு போறேன்-எங்கட 
 கக்கிஷம் எல்லாமே காத்துல போகும்-என்ன 
 சும்மா நெனைக்காதே நீயும்-நாங்க 
 சொகுசாக வாழலாம் சொமையெல்லாம் தீயும்.! 
 கவிதையில் இடம்பெற்றுள்ள கிராமிய வழக்குச் சொற்கள். 
 பெரச்சின- பிரச்சினை 
 லாத்தையும்- எல்லாவற்றையும் 
 கரசேக்க- கரை சேர்க்க 
  காக்கா- மூத்த சகோதரன் 
 உம்மா-தாய்    
  வாப்பா-தந்தை 
 பொம்புளயா-பெண்ணாக 
 என்னகா-என்ன? 
 என்னத்த?-எதை? 
 கொமர-கன்னிப்பெண் 
 நெறவேத்த- நிறைவேற்ற 
 தீன்-உணவு 
 ஆனை-யானை 
 கொறுக்காட-கறுப்பானவர்களை குறிக்கும் பட்டப்பெயர் 
 வக்கில்லா- தகுதியின்றி 
 ஊட்ட-வீட்ட 
 கக்கிஷம்-கஷ்ட்டம் 
 வாருகள்-வீட்டின் முற்றத்தில் இருக்கும் குப்பைகளை அகற்ற உதவும் பொருள் 
 சொளையாக-சுளையாக 
 தொணையாக-துணையாக 
 கொளராத-அழாதே 
 எண்டு-என்று 
 சொட்டு-சிறிது 
 ஒயித்த- இஸ்லாமியர்களுக்கு விருத்தசேதனம் செய்பவர் 
 அவியல்- அவர்கள் 
 ஆரேண்டு-யார் என்று